
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 5944-14/2011
Előterjesztést készítette: Farkas Mónika pályázati ügyintéző
Előterjesztés elkészítésének időpontja: 2011. október 18.
Előterjesztést véleményezi: -
Döntés módja: nyílt szavazás, egyszerű szótöbbség 
Mellékletek: -
E L Ő T E R J E S Z T É S

Sülysáp Nagyközség Önkormányzata Képviselő-testületének
2011. október 20-án tartandó munkaterv szerinti ülésére

12. napirendhez

Tárgy: Pályázatok benyújtása az Európai Mezőgazdasági Vidékfejlesztési Alapból a Helyi Vidékfejlesztési Stratégiák LEADER fejezetének végrehajtásához nyújtandó támogatásra
Tisztelt Képviselő-testület!

Mint arról már értesülhettek, a 76/2011. (VII. 29.) VM rendelet, valamint a 99/2011. (VIII. 2.) IH közlemény alapján 2011. szeptember 30. - október 31. között újra lehet pályázatokat benyújtani az Új Magyarország Vidékfejlesztési Program IV. (LEADER) tengelyében. (76/2011. (VII. 29.) VM rendelet).

A LEADER program célja a helyi igényekhez és sajátosságokhoz igazodó, a LEADER Helyi Akció Csoportok által elkészített Helyi Vidékfejlesztési Stratégiákban meghatározott LEADER fejlesztések megvalósítása. Ezen fejlesztések hatékonyan hozzájárulnak a vidéki területeken az ÚMVP IV. intézkedéscsoportja keretében megfogalmazott célok eléréséhez a fenntarthatóság és esélyegyenlőség elveinek figyelembe vételével.

Sülysáp 2008 szeptembere óta tagja a Strázsa-Felső Tápió Vidékfejlesztési Nonprofit Kft. által képviselt LEADER akciócsoportnak, mely jelen pályázat keretein belül nyolc különféle vidékfejlesztési célra írt ki pályázati forrást térségünkben. (mellékletként csatolva)
Önkormányzatunk felvette a kapcsolatot a HACS-al, és két olyan pályázati célra kért támogatói nyilatkozatot, melyek egyrészt a Strázsa Felső Tápió Vidékfejlesztési Egyesület által meghatározott LEADER kritériumoknak is megfelelnek, másrészt Sülysáp természeti és infrastrukturális fejlesztését is szolgálják. Röviden bemutatva a következő célterületekre nyújtunk be támogatói igényt:

I. 1 020 012 kódú célterület: Sülysápi Kastélykert megújítása
Sülysáp számos természeti és épített értékkel rendelkezik, ám eddig még egyetlen tanösvény sem épült. Mivel a nagyközség hosszan elnyúlik, az egye értékek pedig nem tömbökben találhatók, egy olyan átfogó információs sétaútvonalat szeretnénk létrehozni, amely a Sülysáp területén található látnivalók legteljesebb bemutatására ad lehetőséget. Az útvonal gyalogosan, kerékpárral, de akár autóval is végigjárható lenne. Célunk a településen megtalálható összes természeti és helyi védett érték egységes, mindenki számára megközelíthető  bemutatása. 

A településen 7 állomáson bemutatnánk Sülysáp természeti, műemléki  értékeit:
1. Kastélykert

2. Kisboldogasszony templom

3. Régi Úri út (Golyófogó)

4. Hevessy park

5. Szent István-templom

6. Kapás József Helytörténeti Gyűjtemény udvara

7. Halastavak

Külön látnivaló lenne az a magasles, amit a sülyi temetődomb tetején építenénk. Innen kilátás nyílik a Gödöllői-dombságra, valamint a homokbuckák Alföldbe simulására, ami jól mutatja a táj változatosságát. 

Az állomásokról röviden:

· az állomásokon 1-1 tabló mutatná be az adott rész jellegzetességeit,
· a tablók mellé készülne ún. séta-füzet is, ami bővebb információkat tartalmazna a túrázóknak,
· a túrát beépítenénk az iskolák helyi tantervébe, ami azt jelentené, hogy a 8. évfolyam alatt legalább egyszer minden diák végigmenne rajta.
3 rendezvényen népszerűsítenénk a megvalósult projektet (tavaszi túra, őszi túra, gyereknapi barangolás Sülysápon).

A projekt megvalósításához igényelt támogatás: 3.800.000 Ft

II. 1 019 971 kódú célterület: Sülysápi séta – helyi információs sétaútvonal Sülysápon
A szőlősnyaralói településrészen található Kastélykert Sülysáp második legnagyobb közparkja. Sajnos mind az őshonos növényzet, mind a terület igen elhanyagolt állapotban van. A park mellett található Moller-kastély épülete és az őshonos növényzet védelme az önkormányzat számára is kiemelt cél. 

Több civil szervezet szeretné megújítani és közösségi központtá fejleszteni a parkot, ami a Sülysáp szőlősnyaralói részén lakó kb. 3000 ember számára jelenthet a fejlesztés után szabadidős tevékenységhez megfelelő teret. 

A fejlesztés:

1. Sport célú fejlesztés

· Strandröplabda pálya építése

· Már meglévő füves focipálya megújítása

· BMX és gördeszka pálya kialakítása

2. A sportpályák használói számára a meglévő közösségi épület egy részének átalakítása zuhanyzókká, szertárrá.

3. Park rehabilitáció

· A parkban sétáló utak kialakítása

· Növényzet rehabilitáció: őshonos fák (tölgy juhar és kőris) telepítése, 

· Parkosítás (cserjék ültetése)

4. Környezetvédelmi és oktatási célú fejlesztés

· A kastélyparkban odútelep kialakítása: ún. madárbarát park kialakítása

· Ehhez kapcsolódóan napelemes interaktív tábla elhelyezése a parkban található élőlényekről (hangzó tábla)

· Gránit satírozók elhelyezése a sétáló utak mellett

A fejlesztést népszerűsítő események lehetnének szervezett iskolai kirándulások, valamint a települési gyereknap számára ideális helyszín is lehetne a megújult közpark.

A projekt megvalósításához igényelt támogatás: 4.650.000 Ft.

2011. október 11-i dátummal megérkeztek a támogatói nyilatkozatok a Helyi Akció Csoporttól, így a pályázat a testületi döntéssel beadhatóvá válik. 
Kérem a Képviselő-testület szíves döntését.
…/2011. (X. 20.) ÖKT határozati javaslat

Sülysáp Nagyközség Önkormányzatának Képviselő-tetülete úgy dönt, hogy 
1. a vidékfejlesztési miniszter 76/2011. (VII. 29.) VM rendelete alapján az Európai Mezőgazdasági Vidékfejlesztési Alapból a Helyi Vidékfejlesztési Stratégiák LEADER fejezetének végrehajtásához nyújtandó támogatás két célterületére benyújtja igényét, az alábbiak szerint:
· 1 020 012 kódú célterület: Sülysápi Kastélykert megújítása 3.800.000 Ft pályázati összeggel,

· 1 019 971 kódú célterület: Sülysápi séta – helyi információs sétaútvonal Sülysápon 4.650.000 Ft pályázati összeggel.

2. miután a pályázat utófinanszírozású, vállalja a pályázati célok megvalósításához szükséges összegnek a költségvetés … keretének terhére történő előfinanszírozását.
3. felkéri és felhatalmazza a polgármestert és a jegyzőt a szükséges intézkedések megtételére.
Határidő: azonnal

Felelős: polgármester, jegyző
Sülysáp, 2011. október 18.


Horinka László s.k.

polgármester
Láttam!

Sülysáp, 2011. október 19.

Tóth Krisztina s.k.

jegyző

